钦定古今图书集成/明伦汇编/官常典/第794卷 > 沈璋
## 钦定古今图书集成/明伦汇编/官常典/第794卷 > 沈璋

按《金史》本传：“璋字之达，奉圣州永兴人也。学进士业。
迪古乃军至上谷，璋与李师夔谋开门迎降。明日择
可为守者，众皆推璋，璋固称李师夔。于是授师夔武
定军节度使，以璋副之，授太常少卿，迁鸿胪卿。丁母
忧，起复山西路都转运副使，加卫尉卿。从伐宋，汴京
平，众争趋赀货，璋独无所取，惟载书数千卷而还。太”
行贼陷潞州，杀其首姚璠，官军讨平之，命璋权知州
事。璋至，招复逋逃，赈养困饥，收其横尸葬之。未几，民
颇安辑。初，贼党据城，潞之军卒当缘坐者七百人，帅
府牒璋尽诛之，璋不从。帅府闻之大怒，召璋呵责，且
欲杀璋，左右震怒，璋颜色不动，从容对曰：“招亡抚存，
璋之职也。此辈初无叛心，盖为贼所胁，有不得已者，
故招之复来。今欲杀之，是杀降也。苟利于众，璋死何
憾。”少顷，怒解，因召潞军曰：“吾始命戮汝，今汝使君活
尔矣。”皆感泣而去。朝廷闻而嘉之，拜左谏议大夫、知
潞州事，百姓为之立祠。移知忻州，改同知太原尹，加
尚书礼部侍郎。时介休人张觉聚党亡命山谷，钞掠
邑县，招之不肯降，曰：“前尝有降者，皆杀之，今以好言
诱我，是欲杀我耳。独得侍郎沈公一言，我乃无疑。”于
是命璋往招之，觉，即日降。转尚书吏部侍郎、西京副
留守、同知平阳尹，迁利涉军节度使，为东京路都转
运使，改镇西军节度使。天德元年，以病致仕，卒，年六
十。子宜中，天德三年，赐杨建中榜及第。